CELEX: 32022D0033
Language: sl
Date: 2022-01-10 00:00:00
Title: Izvedbeni sklep Komisije (EU) 2022/33 z dne 10. januarja 2022 o razveljavitvi Izvedbenega sklepa (EU) 2021/2021 glede nekaterih ukrepov v nujnih primerih v zvezi z afriško prašičjo kugo v Nemčiji (notificirano pod dokumentarno številko C(2022) 155) (Besedilo v nemškem jeziku je edino verodostojno) (Besedilo velja za EGP)

12.1.2022   
               
               
                  SL
               
               
                  Uradni list Evropske unije
               
               
                  L 7/17
               
            
         IZVEDBENI SKLEP KOMISIJE (EU) 2022/33
         z dne 10. januarja 2022
         o razveljavitvi Izvedbenega sklepa (EU) 2021/2021 glede nekaterih ukrepov v nujnih primerih v zvezi z afriško prašičjo kugo v Nemčiji
         
            
               (notificirano pod dokumentarno številko C(2022) 155)
            
         
         (Besedilo v nemškem jeziku je edino verodostojno)
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) in zlasti člena 259(1) Uredbe,
         ob upoštevanju naslednjega:
         
                     (1)
                  
                  
                     Afriška prašičja kuga je nalezljiva virusna bolezen, ki prizadene gojene in divje prašiče ter lahko močno vpliva na zadevno populacijo živali in donosnost gojenja, kar povzroča motnje pri premikih pošiljk navedenih živali in proizvodov iz njih znotraj Unije in pri izvozu v tretje države.
                  
               
                     (2)
                  
                  
                     V primeru izbruha afriške prašičje kuge pri gojenih prašičih obstaja resno tveganje za širjenje navedene bolezni v druge obrate gojenih prašičev.
                  
               
                     (3)
                  
                  
                     Delegirana uredba Komisije 2020/687 (2) dopolnjuje pravila za obvladovanje bolezni s seznama iz člena 9(1), točke (a), (b) in (c), Uredbe (EU) 2016/429, ki so opredeljene kot bolezni kategorij A, B in C v Izvedbeni uredbi Komisije (EU) 2018/1882 (3). Zlasti člena 21 in 22 Delegirane uredbe (EU) 2020/687 določata vzpostavitev območja z omejitvami v primeru izbruha bolezni kategorije A, vključno z afriško prašičjo kugo, in nekatere ukrepe, ki jih je treba na tem območju izvajati. Poleg tega člen 21(1) navedene delegirane uredbe določa, da območje z omejitvami zajema zaščitno območje, ogroženo območje in po potrebi dodatna območja z omejitvami okoli zaščitnih in ogroženih območij ali ob njih.
                  
               
                     (4)
                  
                  
                     Po izbruhu afriške prašičje kuge pri gojenih prašičih v zvezni deželi Mecklenburg-Vorpommern v Nemčiji, ki je bil potrjen 15. novembra 2021, in po informacijah, prejetih od navedene zvezne države članice o stanju bolezni na njenem ozemlju, je bil sprejet Izvedbeni sklep Komisije (EU) 2021/2021 (4). Navedeni izvedbeni sklep določa, da Nemčija mora zagotoviti, da območje z omejitvami, na katerem se izvajajo ukrepi za zaščitna in ogrožena območja iz Delegirane uredbe (EU) 2020/687, zajema vsaj območja iz Priloge k navedenemu izvedbenemu sklepu. Navedeni izvedbeni sklep se uporablja do 15. februarja 2022.
                  
               
                     (5)
                  
                  
                     Nemčija je konec decembra 2021 Komisijo obvestila o trenutnem ugodnem stanju glede afriške prašičje kuge pri gojenih prašičih na območju z omejitvami v zvezni deželi Mecklenburg-Vorpommern in o ustreznem izvajanju ukrepov za zaščitna in ogrožena območja v skladu z Delegirano uredbo (EU) 2020/687, da se prepreči nadaljnje širjenje navedene bolezni.
                  
               
                     (6)
                  
                  
                     Ob upoštevanju trenutnega ugodnega stanja glede afriške prašičje kuge pri gojenih prašičih v zvezni deželi Mecklenburg-Vorpommern in ukrepov, ki jih Nemčija ustrezno izvaja, ter za preprečitev kakršnih koli nepotrebnih motenj za trgovino je primerno razveljaviti Izvedbeni sklep (EU) 2021/2021 z učinkom od 15. januarja 2022.
                  
               
                     (7)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Izvedbeni sklep (EU) 2021/2021 se razveljavi z učinkom od 15. januarja 2022.
         
         
            Člen 2
            Ta sklep je naslovljen na Zvezno republiko Nemčijo.
         
         
            V Bruslju, 10. januarja 2022
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 84, 31.3.2016, str. 1.
         
            (2)  Delegirana uredba Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama (UL L 174, 3.6.2020, str. 64).
         
            (3)  Izvedbena uredba Komisije (EU) 2018/1882 z dne 3. decembra 2018 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama (UL L 308, 4.12.2018, str. 21).
         
            (4)  Izvedbeni sklep Komisije (EU) 2021/2021 z dne 18. novembra 2021 o nekaterih nujnih ukrepih v zvezi z afriško prašičjo kugo v Nemčiji (UL L 413, 19.11.2021, str. 34).